詠司馬彪續漢志
作者：太宗皇帝
朝代：唐

paragraphs: 二儀初創象，三才乃分位。
非惟樹司牧，固亦垂文字。
緜代更膺期，芳圖無輟記。
炎漢承君道，英謨纂神器。
潛龍既可躍，逵兔奚難致。
前史殫妙詞，後昆沈雅思。
書言揚盛跡，補闕興洪志。
川谷猶舊途，郡國開新意。
梅山未覺朽，穀水誰云異。
車服隨名表，文物因時置。
鳳戟翼康衢，鑾輿總柔轡。
清濁必能澄，洪纖幸無棄。
觀儀不失序，遵禮方由事。
政宣竹律和，時平玉條備。
文囿雕奇彩，藝門蘊深致。
雲飛星共流，風揚月兼至。
類禋遵令典，壇壝資良地。
五勝竟無違，百司誠有庇。
粵予承暇景，談叢引泉祕。
討論窮義府，看覈披經笥。
大辨良難仰，小學終先匱。
聞道諒知榮，含毫孰忘媿。